تسجيل الدخول باستخدام حسابك مع
مدينة نصر, القاهرة, مصر.
0224140900
الوجبة السورية: مشويات وأكلات سورية أصلية في مدينة نصر
لو قررت تأكل أكل سوري اليومين دول هـ يحصل حاجة من اثنين؛ يا هـ تدخل أول محل أكلات سورية يقابلك في الشارع الرئيسي اللي أنت ماشي فيه، لأنك أكيد هـ تلاقي واحد، يا إما هـ تفكر كويس قبل ما تدخل أي محل والسلام وتسأل وتدور فين ممكن تأكل أكل سوري محترم مش مجرد مكان بـ تحمل يافطته كلمة "شام" أو "سوري" اللي بقت أكثر من محلات الفول والطعمية في بعض المناطق، وإحنا في كايرو360 تكلمنا عن الظاهرة دي قبل كده وكتبنا عن عدد من المحلات اللي أصحابها سوريين الجنسية واستوطنوا في مصر مؤخرًا وبدأوا مشاريع تجارية معظمها للمأكولات والحلويات الشامية.
النهارده بـ نقول لك على محل من النوع الثاني، اللي ممكن تروح وأنت عارف أنك مش رايح تأكل من اليافطة "السورية" لكن من مطبخ سوري حقيقي ومعتبر. مطعم "الوجبة السورية" غير لنا نظرتنا للمطاعم السورية اللي انتشرت في الفترة الأخيرة.
موجود في نهاية شارع النزهة قبل طريق النصر في مدينة نصر، واخد زاوية داخلية مش على الشارع مباشرة، يعني فيه مساحة مش صغيرة أمام المحل تم استغلالها ووضع عدد من الترابيزات فيها للسهرات الصيفية، لكن بما أن الجو كان بارد وقت زيارتنا فأخذنا مكاننا داخل المحل متوسط الحجم. ديكوراته بسيطة مافيهاش أي حاجة مميزة، فيه شاشة تليفزيون وحيدة. كل العاملين في المحل سوريين وبـ يتميزوا جميعهم بالذوق العالي وحسن الضيافة، من أول مدير المحل لحد الجرسونات ودي حاجة مش غريبة عن السوريين خاصة العاملين في مجال الأكل والمطاعم.
المنيو متنوع إلى حد ما، مش شاورما ومشاوي وفتوش وبس زي ما كل مطعم سوري بـ يستسهل ويعمل، لكن هنا فيه تركيز جامد على الوجبات الكاملة اللي فيها نوع لحوم وأرز ونوعين أو 3 من السلاطات وفيه مشاوي على الطريقة و"بالتتبيلة" السورية بـ تُباع بالكيلو، وفيه فتة شاورما وساندويتشات ومقبلات شامية والجديد هنا واللي ما شوفناهوش في أي مطعم سوري قبل كده هي البيتزا، لكن للأسف مافيش منيو للحلويات؛ لا سورية ولا غيره، بعد الأكل بس ممكن تأخذ عصير فاكهة فريش.
البداية كانت مع طبق من المقبلات الباردة المتنوعة (20 جنيه) فيه حمص وفتوش وبابا غنوج وورق عنب وجرجير بدبس الرمان وكول سلو. هو ده الكلام، طبق يفتح النفس بجد وكل خاماته فريش وفيها مزازة وتوابل خطيرة، مش عارفين إذا كان فيه فرق بين المقبلات اللبنانية والسورية، لكن الطبق ده هنا حسيناه لبناني أكثر. وجبة مشاوي ميكس (32 جنيه) فيها 250 جرام من اللحوم، شيش طاووق وكفتة حلبي بخلطة الطماطم وكباب بتلو مع الأرز البسمتي والطحينة والسلاطة الخضراء والحمص. أحلى طبق مشويات شامية أكلناه من زمان، صحيح الكميات مش كبيرة بس الطعم أصلي، ولأننا شوفنا أسياخ المشاوي وهي معروضة في الثلاجة وسط التتبيلة الخاصة بها، كان صعب نقاوم اللحوم المشوية من عند "الوجبة السورية" واختيارنا كان في محله.
على غير العادة جربنا البيتزا، وهي موجودة هنا بـ 3 أحجام بأسعار من 16 لـ 34 جنيه، بيتزا بولو بالدجاج والمشروم (30 جنيه) كانت عادية، وكما توقعنا كانت مش بمستوى باقي المأكولات في المطعم، أكلناها كلها طبعًا لأنها غنية بالموتزاريلا وصوص الطماطم اللذيذ بس مش هـ نكرر التجربة ثاني، ودائمًا هـ يبقى اختيارنا الثاني في "الوجبة السورية" هو فتة الشاورما أو الدجاج المشوي (24 جنيه) لأننا شوفنا إقبال الناس عليها بشكل مش معقول في الترابيزات اللي حولنا، واللي بالمناسبة كان كل اللي قاعدين فيها مواطنين سوريين برضه، واضح أنهم مش بـ يلاقوا مكان أحسن من "الوجبة السورية" علشان يعطيهم المذاق الأقرب للمطبخ السوري الأصيل.
زي ما قولنا الخدمة هنا ودودة ومحترمة، والكفاءة والسرعة كمان موجودة، والأسعار والجو العام وقبلهم المذاق يخلونا نروح "الوجبة السورية" بمناسبة ومن غير مناسبة، ونرشحه لحبايبنا اللي بـ يدوروا على أكل سوري "زي الكتاب ما بـ يقول".
"مصائب قوم عند قوم فوائد".. ليه؟ علشان ببساطة محل الشاورما، أو بمعنى أصح ركن الشاورما ده كان تابع لكافيه بيور اللي كان فاتح السنة اللي فاتت، وقفل. وفضل ركن الشاورما بتجهيزاته كاملة، واستغله اثنين من سوريا علشان يقدموا لنا "صاج وشاورما - Saj & Shawerma".
زي أي مطعم أكل سريع في الدنيا، عندك أوت دوور: تأكل في الشارع وأنت ساند على أي عربية، أو إن دوور: تأكل جوه عربيتك. بس لازم تعرف أن الاختيار الأول أسهل لأن الشارع ضيق وما يستحملش أنك تركن عربيتك صف ثاني أمام المطعم. هـ تعرف المطعم لو كنت تعرف كافيه بيور، ولو ما تعرفوش هـ تلاقي يافطة سوداء كبيرة عليها اسم المحل على اليمين بالبرتقالي ولوجو شركة بطاطس نصف مقلية مشهورة (واللي لسبب ما حجمه أوضح من لوجو المطعم نفسه).
استقبلنا شباب سوري بترحاب شديد جدًا، وبمجاملات ظريفة حببتنا في الأكل قبل ما نطلب، طلبنا منيو ورقي نقرأ منه بمزاج، بس للأسف كانت خلصت كلها. المهم أن فيه منيو مُعلق جيبنا منه المفيد: المنيو مناسبة جدًا لحجم وإمكانيات المكان. معظمها ساندويتشات: طبعًا شاورما لحم صغير (13 جنيه) كبير (15 جنيه). شاورما دجاج (10 جنيه) و(18 جنيه)، ساندويتش كبيبة (9 جنيه) وفلافل سوري (6 جنيه) وكله مُقدم في العيش الصاج. الشيء الوحيد اللي ممكن يقدم بالواحدة هي الكبيبة (3 جنيه).
تحمسنا جدًا للفلافل والكبيبة، بس للأسف سمعنا الجملة المشهورة: "كان فيه وخلص"، وانحصرت اختياراتنا في الشاورما بنوعيها، طلبنا شاورما لحم، ووجبة شاورما فراخ (18 جنيه)، لازم نوضح هنا أن الوجبة مكونة من بطاطس وساندويتش بس، ولا عزاء للناس اللي بـ تحب تبلع بمشروب. نصيحة مهمة جدًا: لو عندك مشوار في الزمالك وأوردرك كبير، خلص مشاويرك وارجع لهم، لأننا انتظرنا ساعة إلا ربع علشان الأكل يجهز. صحيح أنهم أمطرونا باعتذارات وعينات أكل مجانية، بس دي ساعة إلا ربع على ثلاثة ساندويتشات ووجبة والمحل مافيهوش غيرنا.
شاورما اللحم هي ببساطة أحسن شاورما أكلناها في حياتنا، العيش طري مش مجلد كعادة المطاعم السوري، واللحم كان رائع سواء كنوعية أو كطهي، شرائح الطماطم مع البقدونس والطحينة معمولين بفن. ولكن شاورما الفراخ كانت سيئة بمعنى الكلمة، الثومية كان طعمها واضح وده اللي أفقد الفراخ طعمها تمامًا، يعني لو غمضت كده وأكلت قضمة مش هـ تحس غير بطعم الثومية والخيار المخلل. البطاطس كانت بـ تنافس بجدارة على سوء الطعم، بسبب خطأ بسيط جدًا: أن البطاطس مقلية من فترة، وبالتالي كانت هي كمان مجلدة.
التجربة في مجملها كانت سلبية للأسف، من أول المنيو الصغير اللي نصف الأصناف فيه مش موجودة، مرورًا بالتأخير غير المبرر وجودة الطعم. الشيء الإيجابي هو المعاملة الجميلة، والنظافة وشاورما اللحم.
Loading...